A. Chr. Holthe

Abraham Christiansen Holthe, kjent som A. Chr. Holthe, (født 11. november 1884 i Randesund, død 28. oktober 1974 i Horten) var lokalpolitiker for Arbeiderpartiet og offentlig tjenestemann i skatteetaten. Han var ordfører i Enebakk kommune i Akershus fra 1929 til 1931.

Utdannelse og yrkesliv 
I 1907 ble han uteksaminert fra Festningsartilleriets underoffiserskole på Oscarsborg festning. Han ble ansatt som assistent ved Kristiansands elektrisitetsverk i 1908 og arbeidet som assistent ved Svelgfoss kraftverk fra 1909 til 1913. Han tjenestegjorde ved Festningsartilleriet fra 1914 til 1918. Fra 1918 arbeidet han som materialforvalter ved Flateby cellulosefabrikk og i årene 1919–1920 var han redaktør av Follo Arbeiderblad. Fra 1932 var han herredskasserer i Rælingen. I 1935 ble han skatteinspektør i Akershus, og i 1946 skatteinspektør i Oslo.

Politiske verv 
Fra 1917 til 1919 hadde han vært varaordfører i Drøbak, i 1923 ble han innvalgt som medlem av Enebakk herredsstyre, og i perioden 1926–1928 var han varaordfører i Enebakk. Han var ordfører i Enebakk kommune i Akershus fra 1929 til 1931.

Han var varamann til Stortinget fra Moss og Drøbak valgkrets i perioden 1919–1921.

Referanser 

Ordførere i Enebakk
Ap-ordførere i Akershus
Personer fra Enebakk kommune
Fødsler i 1884
Dødsfall i 1974